ai4bharat/Pralekha huggingface dataset:
पर्यावरण, वन एवं जलवायु परिवर्तन मंत्रालय
माहितीच्या प्रसाराकडून जनजागृतीकडे रोख वळवण्याच्या गरजेवर केंद्रीय मंत्री भूपेंद्र यादव यांनी दिला भर
नवी दिल्ली, 30 जानेवारी 2023
माहितीच्या प्रसाराकडून जनजागृतीकडे रोख वळवण्याची गरज आहे, असे केंद्रीय पर्यावरण, वने आणि हवामान बदल मंत्री भूपेंद्र यादव यांनी म्हटले आहे. 'लाईफ  अभियानावरील राष्ट्रीय कार्यशाळेला' संबोधित करताना ते बोलत होते. प्रत्येकाने आपली कृती लाईफ  म्हणजेच पर्यावरणस्नेही जीवनशैलीशी सुसंगत आहे का यावर आत्मपरीक्षण केले पाहिजे, असे ते म्हणाले.
नागरी कर्तव्याच्या जाणीवा आणि नैतिक जाणीवा यांच्याप्रमाणेच पर्यावरण विषयक जाणीवेची गरज त्यांनी अधोरेखित केली.लाईफ  म्हणजेच पर्यावरणस्नेही जीवनशैलीशी सुसंगत कृतींसाठी सामाजिक जाणीवेची नितांत गरज आहे, असे यादव म्हणाले.
या कार्यशाळेत देशभरातील सुमारे 60 ‘पर्यावरण माहिती, जागरूकता, क्षमता बांधणी आणि उपजीविका कार्यक्रम  केंद्रांचा सहभाग होता. लाइफ अभियानाच्या प्रचारासाठी केंद्रांनी केलेली कार्य मंत्र्यांनी अधोरेखित केली.
ईआयएसीपीचे नवे बोधचिन्ह तसेच 'लेक्झीकॉन ऑफ लाईफ : ए -झेड सस्टेनेबल लाइफस्टाईल' या इन्फोग्राफिक पुस्तिकेचे प्रकाशनही यादव यांच्या हस्ते करण्यात आले. विद्यार्थ्यांसाठी असलेल्या या पुस्तिकेत शाश्वत जीवनशैलीकडे वाटचाल करण्यासाठी आवश्यक असलेले एखाद्या व्यक्तीने अवलंबण्याचे साधे बदल रंजक मार्गाने अधोरेखित करण्यात आले आहेत.
ईआयएसीपीच्या आदेशानुसार, ग्लासगो येथे आयोजित कॉप 26 मध्ये पंतप्रधान नरेंद्र मोदी यांनी सादर केलेल्या ‘पर्यावरणस्नेही जीवनशैली  सह या कार्यक्रम केंद्रांचे उपक्रम संरेखित केले जाणार आहेत .
ईआयएसीपीच्या हरित कौशल्य विकास कार्यक्रमांतर्गत प्रशिक्षण घेतलेल्या विद्यार्थ्यांनी तयार केलेल्या वस्तूंच्या विक्रीसह प्रदर्शनाचे उद्घाटन मंत्र्यांनी केले. त्यांनी स्टॉलवर जाऊन केंद्रांशी संवाद साधला आणि केंद्रांनी तयार केलेल्या विविध उत्पादने, प्रकाशने आणि अनुप्रयोगांची प्रशंसा केली.
या कार्यशाळेच्या उत्तरार्धात तांत्रिक सत्र झाले, या सत्रात ईआयएसीपी केंद्रांना परिचय करून देण्यात आला.आणि त्यांना लाईफ अभियानाच्या सात संकल्पनांवर आधारित सात समूहात विभागण्यात आले. प्रत्येक समूहाचे नंतर एक स्वतंत्र सत्र घेण्यात आले यामध्ये त्यांनी विचारमंथन केले आणि संबंधित संकल्पनेनुसार हाती घेतलेल्या कल्पना मांडल्या. त्या सर्जनशीलता, नवोन्मेष , संवर्धन आणि जागरूकता यावर आधारित होत्या. ईआयएसीपीच्या उपक्रमांच्या दिनदर्शिकेमध्ये त्या पद्धतशीरपणे समाविष्ट केल्या जातील.
त्याचबरोबर 150 हून अधिक शालेय विद्यार्थ्यांनी मंत्रालयाला भेट दिली. त्यांना संपूर्ण प्रदर्शन आणि मंत्रालयाची मार्गदर्शनपर सफर घडवण्यात आली. पर्यावरणस्नेही जीवनशैली आणि पर्यावरण, वन आणि हवामान बदल मंत्रालयाला आंतरराष्ट्रीय शांतता ब्युरोच्या  रचनेमध्ये ग्रीन बिल्डिंग म्हणून कशाप्रकारे समाविष्ट केले आहे, याबाबत विद्यार्थ्यांना जागरुक करण्यात आले. त्यांना लाइफ चिन्ह असलेला बिल्ला आणि त्यांच्या छायाचित्रासह ए -झेड पुस्तिकेची प्रत देण्यात आली.N.Chitale/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 106
पंतप्रधान कार्यालय
ब्रिक्स व्यवसाय मंच -2022 च्या उद्घाटन समारंभात पंतप्रधान नरेंद्र मोदी यांनी केलेले भाषण
नवी दिल्ली, 22 जून 2022
मान्यवर,
ब्रिक्स व्यवसाय समुदायाचे नेते,
नमस्कार !
जगातील उदयोन्मुख अर्थव्यवस्थांचा हा समूह जागतिक विकासाचे इंजिन म्हणून बाहेर येऊ शकतो, या विश्वासाने ब्रिक्सची स्थापना करण्यात आली होती.
आज जेव्हा संपूर्ण जग, कोविडोत्तर परिस्थितीत, आधी झालेले नुकसान भरून काढण्यावर भर देत आहे, अशा वेळी ब्रिक्स देशांची भूमिका पुन्हा एकदा महत्त्वाची ठरते आहे.
मित्रांनो,
महामारीतून उत्पन्न आर्थिक समस्या सोडवण्यासाठी आम्ही भारतात, रिफॉर्म, परफॉर्म आणि ट्रान्सफॉर्म म्हणजे, सुधारणा,कार्यक्षमता आणि परिवर्तनाचा मंत्र घेऊन काम करतो आहोत.
आणि या दृष्टिकोनाचे सकारात्मक परिणाम भारताच्या अर्थव्यवस्थेवर होत आहेत, हे देशाच्या कामगिरीवरुन स्पष्ट झाले आहे
यावर्षी, देशाचा विकासदर, 7.5 टक्के असेल, अशी आम्हाला आशा आहे, हा विकासदर आम्हाला, जगातील सर्वाधिक वेगाने विकसित होणारी अर्थव्यवस्था बनवतो आहे.
उदयाला येत असलेल्या ‘नव्या भारतात’ प्रत्येक क्षेत्रात, आमूलाग्र परिवर्तन होत आहे.
आज मी आपले लक्ष चार प्रमुख पैलूंकडे वेधू इच्छितो.
पहिला पैलू—भारताच्या सध्याच्या अर्थव्यवस्थेच्या सुधारणेचा एक प्रमुख स्तंभ तंत्रज्ञान आधारित विकास हा आहे.
आम्ही प्रत्येक क्षेत्रात नवोन्मेष आणि तंत्रज्ञानाला पठिंबा देत आहोत.
आम्ही, अवकाश, नील अर्थव्यवस्था, हरित हायड्रोजन, स्वच्छ ऊर्जा, ड्रोन्स , भू-अवकाश डेटा अशा अनेक क्षेत्रात, नवोन्मेष-पूरक धोरणे तयार केली आहेत.
भारतात आज नवोन्मेष आणि तंत्रज्ञानासाठी जगातील सर्वोत्तम व्यवस्था विकसित झाली आहे. भारतात वाढत असलेल्या स्टार्ट अप्सच्या संख्येवरुन हेच स्पष्ट होत आहे.
भारतातील 70,000 पेक्षा जास्त स्टार्ट अप्स मध्ये 100 पेक्षा अधिक युनिकॉर्न आहेत, आणि त्यांची संख्या सातत्याने वाढते आहे.
दूसरा पैलू- कोविड महामारीच्या काळातही भारताने, व्यवसाय सुलभता आणण्यासाठी अनेक प्रयत्न सुरू ठेवले आहेत.
उद्योगांवरील अनुपालन भार कमी करण्यासाठी हजारो नियम बदलण्यात आले.
सरकारी धोरणे आणि प्रक्रियांमध्ये अधिक पारदर्शकता आणण्यासाठी मोठ्या प्रमाणावर काम सुरु आहे.
तिसरे, भारतात पायाभूत सुविधा व्यापक स्तरावर सुधारल्या जात आहेत आणि त्यांचा विस्तारही होत आहे. यासाठी भारताने एक राष्ट्रीय बृहत योजना तयार केली आहे.
आपल्या राष्ट्रीय पायाभूत विकास पाईपलाईन अंतर्गत 1.5 ट्रिलियन डॉलर्स इतक्या गुंतवणुकीच्या संधी आहेत.
आणि चौथे, भारतात ज्याप्रमाणे डिजिटल परिवर्तन होत आहे, ते जागातिक स्तरावर यापूर्वी कधी दिसलेले नाही.
2025 पर्यंत भारतीय डिजिटल अर्थव्यवस्थेचे मूल्य 1 ट्रिलियन डॉलर पर्यंत पोहचेल.
डिजिटल क्षेत्रातील वाढीमुळे काम करणाऱ्यामध्ये महिलांचा सहभाग वाढण्याला प्रोत्साहन मिळाले आहे.
आपल्या माहिती तंत्रज्ञान क्षेत्रात काम करणाऱ्या 4.4 दशलक्ष व्यावसायिकांमध्ये सुमारे 36% महिला आहेत.
तंत्रज्ञान आधारित वित्तीय समावेशकतेचा सर्वाधिक लाभ देखील आपल्या ग्रामीण महिलांना मिळाला आहे.
ब्रिक्स महिला उद्योग आघाडी भारतात होत असलेल्या या परिवर्तनात्मक बदलाबाबत अभ्यास करू शकते.
त्याचप्रमाणे अभिनव संशोधन प्रणित आर्थिक सुधारणांबाबत आपण उपयुक्त संवाद साधू शकतो.
मी असे सुचवेन की ब्रिक्स व्यापार मंचाने आपल्या स्टार्टअप्स मध्ये नियमित आदान-प्रदान व्हावे यासाठी एक मंच विकसित करावा.
मला खात्री आहे की ब्रिक्स व्यापार मंचाची आजची चर्चा अत्यंत लाभदायक होईल.
यासाठी मी तुम्हा सर्वांना शुभेच्छा देतो.
धन्यवाद
S.Kulkarni/S.Kane/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
सांस्कृतिक मंत्रालय
भारतीय संस्कृती पोर्टल भारताच्या मूर्त आणि अमूर्त सांस्कृतिक वारशाचे संवर्धन आणि दर्शन घडवते : प्रल्हाद सिंह पटेल
नवी दिल्ली, 19 सप्टेंबर 2020
पुस्तके, नृत्य, संगीत, स्मारके, शिल्पकला, पुरातन वास्तू, भाषा इत्यादींच्या रूपात विशाल आणि वैविध्यपूर्ण मूर्त आणि अमूर्त सांस्कृतिक वारशाने भारत समृद्ध आहे संस्कृती मंत्रालयाने या सर्व सांस्कृतिक वारशांना एकाच ई-व्यासपीठावर आणण्यासाठी प्रयत्न केले आहेत. भारतीय संस्कृती पोर्टल, 10.12.2019 रोजी सुरू झाले. भारतीय संस्कृती पोर्टलवर उपलब्ध असलेली माहिती बहुभाषिक वातावरणात मुक्त स्त्रोत व्यासपीठाच्या माध्यमातून सर्व उपलब्ध ज्ञान संसाधनांना स्थानिक, राष्ट्रीय आणि जागतिक स्तरावर व्यापक प्रमाणात सार्वजनिक करण्यासाठी संस्कृती मंत्रालयांच्या अखत्यारीतील प्रख्यात सांस्कृतिक संस्थांकडून गोळा केली जाते. या सामग्रीचा पुढील मार्गांनी प्रचार केला जात आहे:
- पोर्टलसाठी समर्पित पेजसह फेसबुक, ट्विटर आणि इंस्टाग्राम यासारख्या सोशल मीडिया मंचाद्वारे प्रसिद्धी .
- सर्व मंत्रालयीन संस्थांच्या संकेतस्थळावर दिलेल्या लिंकद्वारे
- मोबाइल फोन ऍप्स
- उमंग प्लॅटफॉर्मवर उपस्थिती.
- 30,000 हून अधिक शाळा व महाविद्यालयांमध्ये थेट प्रसार
विविध सामग्री विषय लोकांना दुर्मिळ पुस्तके, ई-पुस्तके, चित्रे, प्रतिमा, ऑडिओ-क्लिप्स, व्हिडिओ-क्लिप इत्यादी स्वरूपात पुरवले जातात. त्यांची वर्गवारी पुढीलप्रमाणे :
- अमूर्त सांस्कृतिक वारसा
- खाद्यपदार्थ आणि संस्कृती
- फोटो संग्रह
- दुर्मिळ पुस्तके
- हस्तलिखिते
- गॅझेटियर्स
- भारतीय वाद्य
- पुराभिलेख
- संग्रहालय संग्रह
- प्रतिमा
- व्हिडिओ
- ऑडिओ
- कथा
- चित्रे
- युनेस्को
- संशोधन पेपर्स
- ई-पुस्तके
- अहवाल आणि प्रक्रिया
- इतर संग्रह
- युनियन कॅटलॉग
- भारतीय राष्ट्रीय ग्रंथसूची
भारतीय संस्कृती पोर्टल वर नमूद केलेल्या विविध श्रेण्यांद्वारे भारताच्या मूर्त व अमूर्त अशा दोन्ही सांस्कृतिक वारशाला प्रोत्साहन देते आणि त्याचे दर्शन घडवते. ज्यात हस्तलिखिते, संग्रहालयातील कलाकृती, चित्रकला, अभिलेखाची छायाचित्रे, खाद्य व संस्कृती, भारतीय वाद्ये, अभिलेख कागदपत्रे, सामाजिक पद्धती, विधी, आणि उत्सव, तोंडी परंपरा आणि अभिव्यक्ती आणि दुर्मिळ पुस्तके इ.
भारतीय संस्कृती पोर्टल सध्या हिंदी आणि इंग्रजी अशा दोन भाषांमध्ये उपलब्ध आहे.
ही माहिती संस्कृती आणि पर्यटन राज्यमंत्री  प्रह्लाद सिंह पटेल यांनी आज लोकसभेत लेखी उत्तरात दिली.B.Gokhale/S.Kane/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 256
सांस्कृतिक मंत्रालय
आझादी का अमृत महोत्सवाचा एक भाग म्हणून संस्कृती मंत्रालयाच्या वतीने, उद्या राष्ट्रीय बालिका दिनानिमित्त 'उमंग' या रांगोळी उत्सवाचे आयोजन
सहभागी संघ देशभरातील 50 हून अधिक ठिकाणी रांगोळी काढणार
‘आझादी का अमृत महोत्सव’ हा भारत सरकारचा एक उपक्रम असून भारताच्या 75 वर्षांच्या प्रगतीशीलतेचा आणि लोकांच्या संस्कृतीचा आणि कर्तृत्वाचा गौरवशाली इतिहास साजरा करण्यासाठी आणि स्मरण करण्यासाठी आयोजित केलेला एक उपक्रम आहे. या उत्सवाचा एक भाग म्हणून, संस्कृती मंत्रालय दिनांक 24 जानेवारी 2022 रोजी 'उमंग रांगोळी उत्सव' आयोजित करत आहे. 24 जानेवारी हा दिवस दरवर्षी 'राष्ट्रीय बालिका दिन' म्हणून साजरा केला जातो आणि या वर्षी 'राष्ट्रीय बालिका उत्सव' दिवस साजरा करण्यासाठी, आझादी का अमृत महोत्सवाअंतर्गत हा देशव्यापी उपक्रम आयोजित करण्यात आला आहे.
या कार्यक्रमात, सहभागी संघ महिला स्वातंत्र्यसैनिकांचे किंवा देशातील आदर्श महिलेचे नाव दिलेल्या रअसते मार्गावर आणि चौकांवर सुमारे एक किलोमीटर लांबीची रांगोळी काढून सजावट करतील. देशभरात 50 हून अधिक ठिकाणी अशाप्रकारची रांगोळी काढली जाणार आहे. ‘बालिका दिन’ आणि ‘आझादी का अमृत महोत्सव’ अशाप्रकारे या कार्यक्रमाच्या माध्यमातून साजरा करण्याची ही एक उत्तम पर्वणी आहे.
अर्थ मंत्रालय
केंद्रीय अर्थसंकल्प 2022 मधील घोषणांची अंमलबजावणी वेगाने करण्यासाठी अर्थ मंत्रालयाच्या वतीने ‘वृद्धी आणि महत्वाकांक्षी अर्थव्यवस्थेसाठी वित्तपुरवठा’ या विषयावर अर्थसंकल्प पश्चात वेबिनार
पंतप्रधान नरेंद्र मोदी यांचे मंगळवार- 8 मार्च, 2022 रोजी उद्घाटन सत्रामध्ये मार्गदर्शनपर भाषण
16 मंत्रालये, निती आयोग, क्षमता निर्माण आयोग, राज्य सरकारे, नियामक, उद्योग संस्था आणि गुंतवणूकदार विविध 5 सत्रांमध्ये सहभागी होणार
अर्थसंकल्पामध्ये करण्यात आलेल्या घोषणांची कार्यक्षम आणि वेगाने, सुलभतेने अंमलबजावणी केली जावी, यासाठी सरकारच्या वतीने प्रमुख क्षेत्रांशी संबंधित वेबिनार मालिकेचे आयोजन करण्यात येत आहे. यामध्ये सार्वजनिक आणि खाजगी क्षेत्रे, शैक्षणिक आणि उद्योग या क्षेत्रातल्या तज्ज्ञांबरोबर विचारमंथन करणे तसेच विविध क्षेत्रांमध्ये ज्या समस्या आहेत, त्या संपुष्टात आणून अंदाजपत्रकातील घोषणांच्या अंमलबजावणीसाठी उत्तम पर्याय शोधून पुढे कसे जायचे, याविषयी धोरण निश्चित करण्यासाठी या वेबिनारचे आयोजन करण्यात आले आहे.
या अर्थसंकल्प पश्चात वेबिनार मालिकेचा एक भाग म्हणून अर्थ मंत्रालयाच्या वतीने मंगळवार, दि. 8 मार्च, 2022 रोजी ‘‘वृद्धी आणि महत्वाकांक्षी अर्थव्यवस्थेसाठी वित्तपुरवठा’’ या विषयावर वेबिनारचे आयोजन केले आहे.
या वेबिनारमध्ये सर्वोच्च स्तरावरील मान्यवर सहभागी होणार आहेत. यामध्ये पंतप्रधान नरेंद्र मोदी यांचे वेबिनारच्या उद्घाटन सत्रामध्ये विशेष भाषण होणार आहे. या वेबिनारमध्ये 16 मंत्रालये, निती आयोग, क्षमता निर्माण आयोग, राज्य सरकारे यांचा सहभाग असणार आहे. त्याचबरोबर आरबीआय, सेबी यांच्यासारख्या नियामक संसथा, आयआरडीएआय, नाबार्ड, गिफ्ट सिटी, उद्योग संघटना, अर्थविषयक तज्ज्ञ, गुंतवणूकदार समुदाय सहभागी होणार आहेत.
या वेबिनारमध्ये पुढील संकल्पनांवर पाच विविध सत्रे असणार आहेत:-
1. पायाभूत सुविधांसाठी वित्तपुरवठा
2. उच्च रोजगार क्षमता असलेल्या क्षेत्रांना अर्थसाहाय्य
3. पायाभूत सुविधांची निर्मिती करणे
4. बँकिंग आणि वित्तपुरवठा यासाठी डिजिटल संधींचा शोध घेणे
5. हवामान आणि सनराईझ क्षेत्रासाठी शाश्वत अर्थसाहाय्य
या वेबिनारच्या माध्यमातून संकल्पनेवर आधारित निश्चित केलेला कार्यक्रम साध्य करण्यासाठी मौल्यवान माहिती मिळविण्याचा प्रयत्न अर्थ मंत्रालयाकडून केला जात आहे. यामध्ये सहभागी होणा-यांच्या कौशल्याचा आणि अनुभवाचा लाभ घेवून, वृद्धीसाठी सुधारणांची प्रभावी अंमलबजावणी करण्यासाठी कृती आराखडा तयार करण्यात येणार आहे.
संरक्षण मंत्रालय
सेनादलाने राष्ट्रीय क्रीडा स्पर्धा 2022 मध्ये सलग चौथ्यांदा पदकतालिकेत अव्वल स्थान कायम राखले
नवी दिल्ली, 13 ऑक्टोबर 2022
गुजरातमध्ये पार पडलेल्या 36 व्या राष्ट्रीय क्रीडा स्पर्धा 2022 मध्ये सेनादलाने 61 सुवर्ण, 35 रौप्य आणि 32 कांस्य पदके जिंकून पदकतालिकेत अव्वल स्थान कायम राखले आहे. सशस्त्र दलांची उत्कृष्ट परंपरा कायम ठेवत, सेनादलाने सेना क्रीडा नियंत्रण मंडळाच्या  मार्गदर्शनाखाली स्पर्धेत धैर्य, कौशल्य आणि खिलाडू वृत्तीचे दर्शन घडवले आणि अभिमानास्पद कामगिरी करत राजा भालिंद्र सिंग चषकावर आपले नाव कोरले. सेनादलाने राष्ट्रीय क्रीडा स्पर्धांमध्ये सलग चौथ्यांदा हा चषक पटकावण्याचा मान मिळवला आहे.
12 ऑक्टोबर 2022 रोजी सूरत येथील पंडित दीनदयाल उपाध्याय इनडोअर स्टेडियममध्ये झालेल्या समारोप समारंभात उपराष्ट्रपती जगदीप धनखड यांनी सेना क्रीडा नियंत्रण मंडळाचे अध्यक्ष एअर मार्शल के. अनथरामन आणि सेना क्रीडा नियंत्रण मंडळाचे सचिव ग्रुप कॅप्टन दिनेश सुरी यांना हा चषक प्रदान केला. एअर मार्शल यांनी एसएससीबीच्या वतीने हा चषक देशासाठी सर्वोच्च बलिदान देणाऱ्या सेवादलाच्या सर्व जवानांना समर्पित केला. सचिवांनी या उत्कृष्ट कामगिरीचे श्रेय सर्व खेळाडूंच्या शिस्त आणि समर्पित वृत्तीला दिले.
एसएससीबी संस्थेची स्थापना 1919 मध्ये झाली आणि भारतीय ऑलिम्पिक असोसिएशन  च्या संस्थापक सदस्यांपैकी ही एक संस्था आहे. या वारशामुळेच एसएससीबीला इतर राज्ये आणि केंद्रशासित प्रदेशांसह राष्ट्रीय क्रीडा स्पर्धेत सहभागी होण्याचा बहुमान मिळाला आहे. भारतीय लष्कर, भारतीय नौदल आणि भारतीय वायुसेना या तिन्ही सेवांमधील सर्वोत्कृष्ट खेळाडूंना राष्ट्रीय क्रीडा स्पर्धा आणि जागतिक सेनादल स्पर्धेत सेनादलाचा भाग म्हणून निवड होण्यासाठी आणि मैदानात उतरण्यासाठी आंतर-सेना स्तरावर कठीण निवड प्रक्रियेतून सामोरे जावे लागते.
S.Kane/V.Yadav/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 494
आरोग्य आणि कुटुंब कल्याण मंत्रालय
भारतात सक्रीय रुग्णांचा कमी होण्याचा कल सातत्याने कायम
जगभरात दर दहा लाखांत सर्वाधिक कमी रुग्ण संख्या
सतत तिसऱ्या दिवशी सक्रीय रूग्ण संख्या 6 लाखांपेक्षा कमी
17 राज्य/केंद्रशासित प्रदेशांत दर दहा लाखांमागे रूग्णांचा दर राष्ट्रीय सरासरीपेक्षा कमी
भारतात सक्रीय रुग्णांचा दर सातत्याने कमी होत असल्याची नोंद होत आहे. जवळपास तीन महिन्यांनंतर ,सतत तिसऱ्या दिवशी, सक्रीय रुग्ण संख्या सहा लाखांपेक्षा कमी आढळुन आली असून सातत्याने ती कमीच होत आहे.
सध्या भारतात सक्रीय रुग्णांची संख्या 5,70,458 आहे.
देशातील सक्रीय रुग्ण दर कमी होत असून तो आता 6.97% इतका आहे, त्यात सातत्याने घट होताना दिसत आहे.
हे सातत्य राखण्याची कार्यक्षमता, राज्य/केंद्रशासित प्रदेश यांच्या सहयोगामुळे साध्य झाली असून, केंद्रसरकारच्या एकात्मिक चाचणी करणे,वेळेवर रुग्ण ओळखणे, त्वरीत रुग्णालयात दाखल करणे आणि सर्व सार्वजनिक आणि खाजगी रुग्णालये आणि घरगुती विलगीकरण यात आदर्श मानक उपचार पध्दती सुनिश्चित केल्याने शक्य झाले आहे.
विविध राज्य/केंद्रशासित प्रदेशात सक्रीय रुग्ण संख्या कमी होत असल्याची नोंद वेगवेगळी होत असून लक्ष्यपूर्वक केलेले प्रयत्नांमुळेच हळूहळू कोविड-19चा मुकाबला करणे शक्य झाले आहे.कर्नाटक राज्यातील सक्रीय रूग्ण संख्येत गेल्या 24 तासांत कमालीची घट नोंदविली गेली आहे.
भारतात सक्रीय रुग्णसंख्येत सातत्याने घट होत असून,दर दहा लाखांमागे आढळणारी रुग्ण संख्या जगभरात सर्वात कमी आहे. भारतात दर दहा लाखांमागे सरासरी 5,930 इतके रुग्ण आढळून आले आहेत.
17 राज्ये/केंद्रशासित प्रदेशात दर दहा लाखांमागील रूग्ण संख्या सरासरी पेक्षा कमी आहे.
भारतात मृत्यूदरात सातत्याने घट होत आहे. गेल्या 24 तासांत देशात 470 लोकांचा मृत्यू झाल्याची नोंद
आहे. देशात दर दहा लाखांमागे मृत्यू पावणार्यांची संख्या कमी झाली असून ती 88 आहे.
21 राज्य/केंद्रशासित प्रदेशात दर दहा लाखांमागे मृत्यू होण्याचे प्रमाण राष्ट्रीय सरासरीपेक्षा कमी आहे.
सक्रीय रुग्णांची टक्केवारी सातत्याने कमी होत असून ,त्याचप्रमाणात बरे होणाऱ्यांची टक्केवारी जास्त आहे. बरे झालेल्या एकूण रुग्णांची संख्या 74,91,513 इतकी आहे. बरे झालेले रूग्ण आणि सक्रीय रुग्ण यांच्या तील फरक 69 लाखांपेक्षा जास्त आहे.
बरे होणाऱ्यांची संख्या सातत्याने वाढत असल्याने हा फरक रुंदावत आहे.
बरे होणाऱ्यांची संख्या वाढल्याने रूग्ण बरे होण्याच्या राष्ट्रीय दरात सुधारणा होऊन तो 91.54%इतका झाला आहे.गेल्या 24 तासांत 58,684 रुग्ण बरे होऊन घरी गेले आहेत तर 46,963 नवे रूग्ण आढळून आले आहेत.
76% नव्याने बरे झालेले रुग्ण 10 राज्य/केंद्रशासित प्रदेशांत आहेत.
कर्नाटक, केरळ आणि महाराष्ट्र या राज्यांत जास्तीत जास्त नवे बरे झालेले रूग्ण असून एका दिवसात बरे होणाऱ्या रुग्णांची संख्या 7000 इतकी आहे. यात दिल्ली आणि पश्चिम बंगाल यांची भर पडली असून, तेथील नव्याने बरे होणाऱ्या रुग्णांची संख्या 4000 पेक्षा अधिक आहे.
गेल्या 24 तासांत 46,963 नवे रूग्ण आढळून आले आहेत.
त्यापैकी 77% रूग्ण 10 राज्य/केंद्रशासित प्रदेशांतील आहेत. केरळमध्ये अजूनही नव्या रूग्णांची संख्या जास्त असल्याची नोंद झाली असून तेथे 7000 पेक्षा जास्त रुग्ण आढळले आहेत, त्या मागोमाग महाराष्ट्र आणि दिल्ली येथे 5000 पेक्षा जास्त नवीन रुग्ण आढळून आले आहेत.
गेल्या 24 तासांत 470 लोकांचा मृत पावल्याची नोंद झाली आहे. त्यापैकी 78% पेक्षा जास्त रूग्ण दहा राज्ये/ केंद्रशासित प्रदेशांत आहेत.
15% पेक्षा जास्त मृत्यू महाराष्ट्रात झाले आहेत.
कंपनी व्यवहार मंत्रालय
भारतीय नादारी आणि दिवाळखोरी मंडळाने व्यावसायिकांना अंशत: दिलासा देणाऱ्या सुधारणा केल्या लागू
नवी दिल्ली, 30 मार्च 2020
कोविड-19 संसर्गामुळे केंद्र सरकारने देशात लागू केलेल्या संपूर्ण संचारबंदीच्या काळात, आर्थिक व्यवहांरांवर आलेल्या अंशत: निर्बंधांमुळे व्यावसायिकांना येणाऱ्या समस्यांवर मात करण्यासाठी भारतीय नादारी आणि दिवाळखोरी मंडळाने नादारी आणि दिवाळखोरी बाबतच्या नियमांमध्ये सुधारणा जारी केल्या आहेत. या सुधारणांनुसार, आता सुरु असलेल्या संपूर्ण संचारबंदीमुळे व्यावसायिक नादारी निर्णय प्रक्रियेशी संबंधित एखादी कार्यवाही नियत वेळेत पूर्ण होऊ शकली नाही तर त्यावर विलंबासंदर्भातील कोणतीही कारवाई केली जाणार नाही. अर्थात, याकरिता नियमावलीत संमत केलेला एकूण कालावधी लक्षात घेतला जाईल.
कोविड-19 च्या साथीचा समर्थपणे सामना करून ती नियंत्रणात आणण्यासाठी भारत सरकारने 25 मार्च पासून 21 दिवसांसाठी संपूर्ण संचारबंदी लागू केली. त्यामुळे या काळात, नादारी संबधीची प्रकरणे हाताळणाऱ्या अधिकाऱ्यांना याबाबतची प्रक्रिया सुरु ठेवणे, समिती सदस्यांना या संदर्भातील बैठकांना हजर राहणे तसेच या संदर्भातील निर्णय घेऊन त्यासाठीच्या प्रस्तावांचा मसुदा तयार करून सादर करणे या सर्वच व्यवहारांवर मर्यादा आल्या आहेत. म्हणून व्यावसायिक दिवाळखोरी बाबतच्या प्रक्रिया या संदर्भातील कायद्याने घालून दिलेल्या कालमर्यादेत पूर्ण करणे कठीण झाले आहे. म्हणूनच मंडळाने कालमर्यादेबाबतची अट शिथिल करणारी सुधारणा केली आहे.
U.Ujgare/S.Chitnis/P.Malandkar
(Visitor Counter : 146
पंतप्रधान कार्यालय
मदुराई इथल्या एम्स रुग्णालयामुळे देशाच्या कानाकोपऱ्यात एम्सच्या आरोग्य सुविधा पोचण्यास मदत
पंतप्रधानाच्या हस्ते मदुराई येथील एम्स वैद्यकीय रुग्णालय आणि महाविद्यालयाचे भूमिपूजन
मदुराई, तंजावर आणि तिरुनेलीवेली इथल्या रूग्णालयांचे अद्ययावतीकरण
12 टपाल कार्यालय पारपत्र सेवा केंद्रांचे उद्घाटन
नवी दिल्ली, 27 जानेवारी 2019
तामिळनाडू येथे मदुराई आणि आसपासच्या भागातील आरोग्य सेवा सुविधा बळकट करण्यासाठी, उभारण्यात येणाऱ्या एम्स म्हणजेच अखिल भारतीय आयुर्विज्ञान संस्थेचे भूमिपूजन आज पंतप्रधान नरेंद्र मोदी यांच्या हस्ते झाले.
मदुराई येथील थोप्पूर भागात बांधल्या जाणाऱ्या या रुग्णालयात अत्याधुनिक वैद्यकीय सुविधा, वैद्यकीय शिक्षण आणि संशोधन केंद्र उपलब्ध होईल. विशेषतः तामिळनाडूच्या तुलनेने मागास अशा दक्षिण भागातील लोकांना या रुग्णालयाचा लाभ मिळेल.
या कार्यक्रमाच्या वेळी बोलतांना पंतप्रधान नरेंद्र मोदी म्हणाले,की मदुराई येथे एम्स रुग्णालय उभारण्याचा आमचा प्रयत्न म्हणजे सरकारच्या “एक भारत श्रेष्ठ भारत” ह्या संकल्पनेचे मूर्त स्वरूप आहे. एम्स हे नाव आज आरोग्य सुविधा केंद्रात एक ब्रान्ड म्हणून विकसित झाले आहे. मदुराई इथल्या या एम्स मुळे हा ब्रांड काश्मीर ते मदुराई आणि गुवाहाटी ते गुजरात पर्यत च्या जनतेला उपलब्ध झाला आहे, असे आपण म्हणू शकतो. या एम्सचा तामिळनाडूच्या जनतेला मोठा लाभ मिळेल.” असा विश्वास त्यानी व्यक्त केला.
पंतप्रधानांच्या हस्ते यावेळी मदुराई मधील राजाजी मेडिकल कॉलेज, तंजावर आणि तीरुवेलीनेली येथील मेडिकल कॉलेज या कॉलेजमध्ये तयार करण्यात आलेल्या अद्ययावत सुपर स्पेशालिटी सुविधा केंद्रांचेही पंतप्रधानांच्या हस्ते उद्घाटन झाले. प्रधानमंत्री स्वास्थ्य सुरक्षा योजनेअंतर्गत हे अद्ययावतीकारण करण्यात आले आहे.
देशातील आरोग्यक्षेत्रावर सरकारचा भर असल्याचा पुनरुच्चार पंतप्रधानांनी यावेळी केला. देशातल्या प्रत्येकाला स्वस्त दारात आरोग्य सुविधा मिळाव्यात असा आमचा प्रयत्न आहे, असे पंतप्रधान म्हणाले. मिशन इंद्रधनुष्य मुळे प्रतिबंधात्मक आरोग्य सुविधा क्षेत्रात, आमूलाग्र बदल होईल. तसेच, “प्रधानमंत्री मातृ वंदना आणि प्रधानमंत्री सुरक्षित मातृत्व अभियान यातून सुरक्षित गरोदरपण आणि प्रसूतीची चळवळ उभी राहिली आहे, असे त्यांनी सांगितल. गेल्या साडेचार वर्षात वैद्यकीय महाविद्यालयामधील जागा 30 टक्क्यांनी वाढल्या आहेत, अशी माहिती त्यांनी दिली.
आयुष्यमान भारत ही जनतेला व्यापक प्रमाणात आरोग्यकवच देणारी महत्वाकांक्षी योजना आहे, असे त्यांनी सांगितले. तामिळनाडूमधील 1 कोटी 57 लाख लोकांनी या योजनेचा लाभ घेतल्याबद्दल त्यांनी समाधान व्यक्त केले. केवळ 3 महिन्यात, 89000 लोकांनी ह्या योजनेचा लाभ घेतला असून तमिळनाडू मधील रुग्णांसाठी 200 कोटीपेक्षा जास्त रुपये देण्यात आल्याचे त्यांनी सांगितले. या योजनेअंतर्गत तामिळनाडूमध्ये 1320 आरोग्य केंद्रे सुरु करण्यात आल्याबद्दल त्यांनी आनंद व्यक्त केला.
आजारांना अटकाव करण्याच्या क्षेत्रातही सरकार वेगाने काम करत आहे, असे ते म्हणाले. 2025 पर्यत क्षयरोग समूळ नष्ट करण्यासाठी आम्ही कटिबद्ध आहोत असे सांगत यासाठी सरकार सर्व राज्यांना आवश्यक ते तांत्रिक आणि वित्तीय सहाय्य देईल, असे आश्वासन त्यांनी दिले. तमिळनाडू सरकार ‘क्षयरोग मुक्त चेन्नई’ अभियान राबवत असल्याबद्दल त्यांनी आनंद व्यक्त केला.
पंतप्रधानांच्या हस्ते यावेळी 12 टपाल कार्यालय पारपत्र सेवा केंद्रांचेही उद्घाटन करण्यात आले. यामुळे जनतेचे जीवनमान सुखकर होईल, असा विश्वास त्यांनी व्यक्त केला.
मदुराईचा दौरा आटोपून पंतप्रधान कोचीसाठी रवाना झाले. कोची येथे त्यांच्या हस्ते विविध विकास प्रकल्पांचे भूमिपूजन होणार आहे.
B.Gokhale/R.Aghor/D. Rane
(Visitor Counter : 79
पंतप्रधान कार्यालय
पंतप्रधानांनी राणी लक्ष्मीबाईंना त्यांच्या जयंतीनिमित्त वाहिली आदरांजली
पंतप्रधान नरेंद्र मोदी यांनी राणी लक्ष्मीबाई यांना त्यांच्या जयंतीनिमित्त आदरांजली वाहिली आहे.
एका ट्वीटमध्ये पंतप्रधान म्हणाले, "स्वातंत्र्याच्या पहिल्या लढ्यात अद्भुत पराक्रमाचे दर्शन घडवणाऱ्या वीरांगना राणी लक्ष्मीबाई यांना त्यांच्या जयंतीनिमित्त कोटि-कोटि प्रणाम. त्यांच्या शौर्यगाथा देशवासियांसाठी कायम प्रेरणादायी राहतील."
आजादी की पहली लड़ाई में अद्भुत पराक्रम का परिचय देने वाली वीरांगना रानी लक्ष्मीबाई को उनकी जयंती पर कोटि-कोटि नमन। उनकी शौर्यगाथा देशवासियों के लिए हमेशा प्रेरणास्रोत बनी रहेगी।
— Narendra Modi  November 19, 2020
U.Ujgare/S.Kane/P.Kor
नौवहन मंत्रालय
केंद्रीय मंत्री मनसुख मांडवीय यांनी मंत्रालयाच्या नवीन नामकरण फलकाचे केले अनावरण
नौवहन मंत्रालयाचे बंदर, नौवहन आणि जलमार्ग मंत्रालय असे नामकरण करण्यात आले
बदललेल्या नावासह मंत्रालय जलमार्गाच्या आणि किनारपट्टी नौवहनाच्या विकासावर अधिक भर देणार : मनसुख मांडवीय
नवी दिल्ली, 12 नोव्हेंबर 2020
केंद्रीय बंदर, नौवहन आणि जलमार्ग आणि रसायने व खते राज्यमंत्री  यांनी आज नवी दिल्ली येथे मंत्रालयाच्या नवीन नामकरण फलकाचे अनावरण केले आणि मंत्रालयाच्या अधिकाऱ्यांसह बंदरे आणि सार्वजनिक उपक्रमातील सर्व अधिकाऱ्यांना संबोधित केले.
नौवहन मंत्रालयाचे नाव बदलून बंदर, नौवहन आणि जलमार्ग मंत्रालय असे नामकरण करण्यात आले.
पंतप्रधान नरेंद्र मोदी यांनी 8 नोव्हेंबर 2020 रोजी गुजरातमधील हजिरा आणि घोघा दरम्यान रो-पॅक्स फेरी सेवेच्या व्हिडिओ कॉन्फरन्सिंगद्वारे उद्घाटन समारंभाला संबोधित करताना नौवहन मंत्रालयाचे नाव बदलण्याची घोषणा केली होती. .
ही ऐतिहासिक घोषणा करतांना मोदी म्हणाले, “आता हे मंत्रालय बंदरे, नौवहन आणि जलमार्ग मंत्रालय म्हणून ओळखले जाईल. त्याचा विस्तार केला जात आहे. बर्याच विकसनशील अर्थव्यवस्थांमध्ये, नौवहन मंत्रालयाकडे बंदरे आणि जलमार्गाचीही जबाबदारी असते. भारतात, नौवहन मंत्रालय बंदरे आणि जलमार्गाशी संबंधित बरीच कामे करत आहे. आता नावात अधिक स्पष्टता आल्यामुळे कामातही अधिक स्पष्टता येईल. ”
पंतप्रधानांनी नाव बदलण्याची घोषणा करताच मंत्रालयाने संबंधित सर्व औपचारिकता पूर्ण करण्याबाबत कार्यवाही केली. सर्व औपचारिकता दोन कामकाजाच्या दिवसात पूर्ण झाल्या आणि 10 नोव्हेंबर 2020 रोजी नाव बदलल्याची अधिकृत अधिसूचना भारतीय राजपत्रात प्रसिद्ध झाली.
आज फलक सोहळ्याच्या औपचारिक अनावरण दरम्यान . मनसुख मांडवीय म्हणाले की पंतप्रधान नरेंद्र मोदी यांच्या दूरदृष्टीसह देश मल्टिमोडल संपर्क व्यवस्थेच्या समग्र आणि दीर्घकालीन दृष्टिकोनासह पुढे जात आहे ही खरोखरच अभिमानाची बाब आहे. बंदरे, नौवहन आणि जलवाहतुकीचा विचार करता कामाच्या व्याप्तीच्या विस्तारासंबंधी त्यांच्या दूरदृष्टीबद्दल आपण पंतप्रधानांचे खरोखर कृतज्ञ आहोत , असेही ते म्हणाले.
मनसुख मांडवीय म्हणाले की, “बदललेल्या नावामुळे मंत्रालय जलमार्ग आणि किनारपट्टी नौवहनावर अधिक भर देईल. आतापर्यन्त सुमारे 1400 कि.मी. जलमार्ग पूर्णपणे विकसित झाला आहे आणि प्राधान्यक्रमानुसार अतिरिक्त 1000 कि.मी. विकसित केला जात आहे. ज्यासाठी डीपीआर / व्यवहार्यता अभ्यास पूर्ण झाला आहे. आम्ही पोर्ट ग्रिड तयार करण्यावर भर देत आहोत, ज्यात मच्छीमारी बंदर, कृषी बंदर आणि खनिज बंदर इत्यादींसह अनेक लहान बंदरांचा समावेश असेल जेणेकरून देशात बंदर विकास व बंदर प्रणित विकास शक्य होईल. ”
बंदर, नौवहन आणि जलमार्ग मंत्रालयाचे सचिव संजीव रंजन,अतिरिक्त सचिव संजय बंडोपाध्याय,, आयडब्ल्यूएआयच्या अध्यक्ष डॉ. अमिता प्रसाद, नौवहन महासंचालक अमिताभ कुमार, आयपीएचे अध्यक्ष टी. के. रामचंद्रन यांच्यासह सर्व प्रमुख बंदरांचे अध्यक्ष आणि मंत्रालयाचे वरिष्ठ अधिकारी व्हिडिओ कॉन्फरन्सिंगद्वारे कार्यक्रमास उपस्थित होते.G.Chippalkatti/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 235